- కొత్తగా 5.6 లక్షల మందిపై ఐటీ నజర్‌
- వివిధ రూపాల్లో సమాచార విశ్లేషణ
- వివరణనివ్వాలంటూ వ్యక్తిగత సందేశాలు
న్యూఢిల్లీ: నల్లధనం ఏరివేత కార్యక్రమంలో ఉన్న సర్కారు రెండో విడుత 'ఆపరేషన్‌ క్లీన్‌ మనీ' (వోసీఎం) కార్యక్రమాన్ని ముమ్మరం చేసింది. పెద్దనోట్ల రద్దు సమయంలో ఆదాయ స్థాయికి మించి ఖాతాల్లో అధిక మొత్తంలో డబ్బులు డిపాజిట్‌ చేసిన దాదాపు 5.56 లక్షల మందిని ఆదాయపు పన్ను శాఖ (ఐటీ శాఖ) గుర్తించింది. తొలి విడుత వోసీఎం ప్రక్రియలో భాగంగా బ్యాంకు ఖాతాల పూర్తి వివరాలను అందించని దాదాపు 1.04 లక్షల వ్యక్తిగత ఖాతాదారులను కూడా ఈ-వెరిఫికేషన్‌ ద్వారా తాజాగా గుర్తించినట్టుగా ఐటీ శాఖ తెలిపింది. జనవరి 31న ప్రారంభించిన తొలి విడుత వోసీఎంలో భాగంగా నోట్ల రద్దు సమయంలో అధిక మొత్తంలో నగదు డిపాజిట్లు జరిపిన దాదాపు 17.92 లక్షల మందిని ఐటీ శాఖ గుర్తించి వారి నుంచి వివరణ కోరిన సంగతి తెలిసిందే. దీనికి స్పందించి దాదాపు 9.72 లక్షల మంది సర్కారుకు ఇప్పటికే తమ వివరణను ఇచ్చారు. తాజాగా గుర్తించిన 5.56 లక్షల మంది అనుమానాస్పద డిపాజిట్లు జరిపిన వారికి కూడా ఈ-మెయిల్స్‌, ఎస్‌ఎంఎస్‌లతో పాటు పలు ఇతర మార్గాల్లో నోటీసులను అందజేసి.. వారి వివరణను తీసుకోనున్నట్టుగా ఐటీ శాఖ అధికారులు తెలిపారు. 'స్టేట్‌మెంట్‌ ఆఫ్‌ ఫైనాన్షియల్‌ ట్రాన్సాక్షన్స్‌' ద్వారా వివరాలను విశ్లేషించి 5.56 లక్షల మందిని గుర్తించినట్టుగా ఆర్థిక శాఖ వర్గాలు తెలిపాయి. రెండో విడుత వోసీఎం చేపట్టే ముందుగా భారీగా నగదు డిపాజిట్లు జరిపిన 60,000 మందిని, 1300 హై రిస్క్‌ పర్సన్స్‌ను వ్యక్తిగతంగా విచారించనున్నట్టుగా ఐటీ శాఖ తెలిపిన విషయం విదితమే.
మీ స్నేహితులకు రికమెండ్ చెయ్యండి